Veðurstofan sveiflast á milli appelsínugulra og rauðra ljósa , Vegagerðin boðar að vegum verði lokað og hjá Landsbjörg bíður viðbúinn mannskapurinn átekta og býr sig undir það sem gæti orðið mesti veðurofsi ársins . Dagurinn í dag er innidagur eða eins og Davíð Már Bjarnason , upplýsingafulltrúi Landsbjargar , orðaði það á Fréttablaðið.is í gær þegar hann ítrekaði „ þessi tilmæli sem óma hérna frá öllum aðilum um að fólk fylgist með færð á vegum og veðurspám og láti það frekar bíða að keyra á milli landshluta heldur en að vera að vaða út í einhverja óvissu “ . Allur er varinn góður og spurning hvort nokkur ástæða sé yfirleitt til þess að þvælast á milli húsa ef spár rætast í dag . Voðinn er nefnilega vís þegar gustar af Kára í jötunmóð . Því fengu þau Helen Hunt og Bill heitinn Paxton að kynnast í hamfaramyndinni Twister sem hefur eins og efniviðurinn bara sótt í sig veðrið síðan hún geisaði í kvikmyndahúsum 1996 . Hunt og Paxton leika fráskilin hjón sem hafa gert eltingaleiki við og rannsóknir á fellibyljum að ævistarfi og þegar einn sá brjálaðasti sem sögur fara af skellur á Oklahoma finna þau á eigin skinni að hvirfilbyljir geta sameinað fólk á meðan þeir sundra öllu sem verður á vegi þeirra . Lærdómsrík mynd og áminning um að fara eftir tilmælum Veðurstofunnar í fárviðri en slík ósköp miðast við að vindhraði hafi náð 33 metrum á sekúndu sem jafngildir 64 hnútum eða 12 vindstigum af gamla skólanum . Samkvæmt Almannavörnum geta afleiðingar slíks djöfulgangs verið „ manntjón , tjón á eignum og innviðum , búfénaði , uppskeru og umhverfinu “ . Nautgripir takast einmitt á loft í Twister þannig að heima er best í dag . Loftferðir til Oz ( 1939 ) Ætla má að óreglulegar áætlunarferðir frá Borgartúni , yfir regnbogann alla leið til Oz , hefjist síðdegis . Ferðamátinn er allur hinn frumstæðasti og óþægilegur eftir því , hvorki sæti né veitingar eru í boði og heimferð er háð því að fólk eigi pantaðan tíma hjá galdrakarlinum og muni eftir að pakka rauðum rúbínskóm . Farsælla að fara hvergi og horfa frekar á hina sígildu mynd The Wizard of Oz frá 1939 en í þá daga hafði fólk ekki rænu á að loka sig frá fárviðrum . Leikstjórinn Roland Emmerich er mjög hamfarasinnaður og hefur átt fyrir salti í grautinn með því að kalla alls kyns óværu yfir mannkyn ; geimverur í innrásarham , japönsku risafurðuskepnuna Godzilla og í The Day After Tomorrow frá 2004 sýndi hann og sannaði að enginn er hann afneitunarsinninn . Sú mynd er skítkaldur veðurhrollur en í henni snýr hann hnattrænni hlýnun upp í ofsakulnun þannig að leikararnir Dennis Quaid og Jake Gyllenhaal þurfa að stíga fram sem ólíklegir mannkynsfrelsarar og leiða þjóð sína í gegnum nýja ísöld . Brrrrr … Veðrið er til alls líklegt þannig að stundum taka beljur flugið , froskum rignir og í verstu tilfellunum ryksugar rokið geðstirða og tannhvassa hákarla upp úr heimshöfunum og úðar þeim yfir byggð ból og þá helst borgir þar sem Beverly Hills 90210 - lúðinn Ian Ziering og American Pie-leikkonan Tara Reid eru stödd hverju sinni . Veðurfáránleikar þeirra hófust meðsjónvarpsmyndinni Sharknado 2013 . Ómótstæðilega slæm mynd sem verður einhvern veginn heillandi á súrrealískan hátt . Enda hefur hún getið af sér svo margar og verri framhaldsmyndir að ástandið er fyrir löngu orðið eldrautt . Íslendingar eru vanari því að það rigni eldi og brennisteini en fátt er svo með öllu illt og gangi verstu spár eftir í dag þá rignir kannski yfir okkur makríl . Tímamótahryllingsmyndin The Shining inniheldur ráðlagðan dagskammt af óveðursafþreyingu auk þess sem boðskapur hennar á sjaldan betur við en þegar fólk er þvingað til inniveru vegna veðurs . Þá er nú eins gott að vera vel byrgur og við öllu búinn . Eiga nóg af snarli , snakki , mat og drykk . Vera með góðar kvikmyndir klárar og bækur , kerti , spil og aðra afþreyingu tiltæka . Mörg dæmi hafa sannað að einangrun og innivera geta gert fólk svo bandbrjálað af andlegum kláða og eirðarleysi að það getur orðið hættulegt sjálfum sér og öðrum .